Document ID: 32012R1159

REGULAMENTUL DE PUNERE ÎN APLICARE (UE) NR. 1159/2012 AL COMISIEI
din 7 decembrie 2012
de modificare a Regulamentului (CEE) nr. 2454/93 de stabilire a unor dispoziții de aplicare a Regulamentului (CEE) nr. 2913/92 al Consiliului de instituire a Codului vamal comunitar
COMISIA EUROPEANĂ,
având în vedere Tratatul privind funcționarea Uniunii Europene,
având în vedere Regulamentul (CEE) nr. 2913/92 al Consiliului din 12 octombrie 1992 de instituire a Codului vamal comunitar (1) (denumit în continuare „Codul”), în special articolul 247,
întrucât:
(1)
Regulamentul (CEE) nr. 2454/93 al Comisiei (2) stabilește condițiile în care poate fi stabilit statutul comunitar pentru mărfurile care au fost introduse într-un stat membru din alt stat membru. Regulamentul menționat nu prevede însă, în prezent, posibilitatea de a stabili statutul comunitar al mărfurilor care au circulat de la un punct dintr-un stat membru către un alt punct din același stat membru cu tranzitarea teritoriului unei țări terțe. Regulamentul (CEE) nr. 2454/93 trebuie, prin urmare, să fie modificat pentru a prevedea această posibilitate.
(2)
Regulamentul de punere în aplicare (UE) nr. 756/2012 al Comisiei (3) a modificat anexa 38 la Regulamentul (CEE) nr. 2454/93 conținând o listă de coduri de ambalaje bazată pe Recomandarea nr. 21 a Comisiei Economice pentru Europa a Națiunilor Unite. Formatul codurilor ambalajelor indicat în caseta 31 din anexa 38 s-a schimbat din alfabetic2 (a2) în alfanumeric2 (an2). Prin urmare, codul tipului/lungimii tipului de ambalaje din anexa 37a trebuie modificat în consecință.
(3)
Republica Croația a aderat la Convenția din 20 mai 1987 dintre Comunitatea Economică Europeană, Republica Austria, Republica Finlanda, Republica Islanda, Regatul Norvegiei, Regatul Suediei și Confederația Elvețiană privind un regim de tranzit comun (4) (denumită în continuare „convenția ”) în calitate de parte contractantă la 1 iulie 2012. Prin Decizia nr. 3/2012 a Comisiei mixte UE-AELS privind tranzitul comun din 26 iunie 2012 (5), convenția a fost modificată pentru a adapta documentele de garanție pentru tranzitul comun în vederea aderării Croației la convenție. Documentele de garanție corespunzătoare pentru tranzitul comunitar prevăzute în Regulamentul (CEE) nr. 2454/93 trebuie adaptate în consecință.
(4)
Întrucât folosirea, începând cu 1 iulie 2012, a documentelor de garanție adaptate pentru aderarea Croației a reprezentat o cerință în cadrul Deciziei nr. 3/2012, documentele de garanție corespunzătoare impuse prin Regulamentul (CEE) nr. 2454/93 trebuie de asemenea adaptate, cu efect de la data respectivă. Este însă necesar să se stabilească reguli pentru a permite utilizarea documentelor de garanție în conformitate cu modelul utilizabil înaintea datei de 1 iulie 2012 pentru o perioadă de tranziție, sub rezerva adaptărilor necesare.
(5)
Prin urmare, Regulamentul (CEE) nr. 2454/93 trebuie modificat în consecință.
(6)
Măsurile prevăzute de prezentul regulament sunt conforme cu avizul Comitetului Codului vamal,
ADOPTĂ PREZENTUL REGULAMENT:
Articolul 1
Regulamentul (CEE) nr. 2454/93 se modifică după cum urmează:
1.
Articolul 314 se modifică după cum urmează:
(a)
alineatul (1) se înlocuiește cu următorul text:
„(1) Dacă mărfurile nu sunt considerate a fi mărfuri comunitare în sensul articolului 313, statutul lor comunitar nu poate fi stabilit în conformitate cu articolul 314c alineatul (1) decât în cazul în care acestea îndeplinesc condițiile stabilite la oricare dintre următoarele litere:
(a)
mărfurile au fost transportate de la un punct la altul, situate pe teritoriul vamal al Comunității, și părăsesc temporar teritoriul respectiv fără a tranzita teritoriul unei țări terțe;
(b)
mărfurile au fost transportate de la un punct situat pe teritoriul vamal al Comunității prin teritoriul unei țări terțe către un alt punct situat pe teritoriul vamal al Comunității și au fost transportate însoțite de un document de transport unic emis într-un stat membru;
(c)
mărfurile au fost transportate de la un punct situat pe teritoriul vamal al Comunității, prin teritoriul unei țări terțe în care au fost transbordate într-un mijloc de transport altul decât cel în care au fost încărcate inițial, către un alt punct situat pe teritoriul vamal al Comunității și a fost emis un nou document de transport de însoțire a încărcăturii din țara terță, care este prezentat însoțit de o copie a documentului original de însoțire a încărcăturii de la un punct la altul, situate pe teritoriul vamal al Comunității.”;
(b)
se introduce următorul alineat (2a):
„(2a) Dacă mărfurile au fost transportate astfel cum se menționează la alineatul (1) litera (c), autoritățile vamale competente de la punctul de reintrare a mărfurilor pe teritoriul vamal al Comunității efectuează verificări ulterioare vămuirii pentru a stabili acuratețea informațiilor înregistrate pe copia documentului original de transport, în conformitate cu cerințele cooperării administrative între statele membre stabilite la articolul 314a.”
2.
În anexa 37a, la titlul II.B rubrica „Natura coletelor (caseta 31)”, textul „Tip/lungime: a2” se înlocuiește cu textul „Tip/lungime: an2”.
3.
Anexa 48 se înlocuiește cu textul cuprins în anexa I la prezentul regulament.
4.
Anexa 49 se înlocuiește cu textul cuprins în anexa II la prezentul regulament.
5.
Anexa 50 se înlocuiește cu textul cuprins în anexa III la prezentul regulament.
6.
În anexa 51, în caseta 7 se introduce cuvântul „Croația” între textul „Comunitatea Europeană” și „Islanda”.
7.
În anexa 51, în caseta 6 se introduce cuvântul „Croația” între textul „Comunitatea Europeană” și „Islanda”.
Articolul 2
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Se aplică de la 1 iulie 2012.
Operatorii economici pot însă utiliza, până la 30 iunie 2013, modelul din anexa 48, 49, 50, 51 sau 51a la Regulamentul (CEE) nr. 2454/93, astfel cum a fost modificat prin Regulamentul de punere în aplicare (UE) nr. 756/2012, sub rezerva adaptărilor geografice necesare și a adaptărilor referitoare la adresa de serviciu sau la agentul autorizat.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 7 decembrie 2012.

Labels: 8
3
18
5